  Майя Бывальцева Историяя но этнографияя «ДондыДор» парк кылдыны быгатоз Глаз ёросын. Мерлыко вотэсысь группаяз со сярысь ивортэ ёросысь Лулчеберетъя но туризмъя центр. «Глаз ёросысь лулчеберетъя но туризмъя центр» «ДондыДор» ӵектосэныз «Культурная мозаика малых городов и сёл» Росси вожвылъяськонэ пыриське. Таяз арын милям шор дауръёсысь финн-угор карлэсь люкетъёссэ лэсьтэммы потэ. Чакламын князьлэсь юртсэ, валтӥсь капкаез, возьмаськисьёслэсь башнязэс но кебитлэсь люкетсэ пуктыны. Ваньмыз со историяя но этнографияя «ДондыДор» паркын ужалоз», — верамын ивортонын. Вожвылъяськонлэн одӥгез куронэз — ӵектос понна интыын улӥсьёс дурбасьтыны кулэ. Мылкыдъёсты вераны луэ татын. Тодэ вайытом, Глаз ёросысь Лулчеберетъя но туризмъя центр 2015-тӥ арын «Культурная мозаика малых городов и сёл» вожвылъяськонлэн вормисьёсыз пӧлы шедиз ни. Озьы Коӵыш гуртын нырысетӥез Россиын «Улэп куаралэн храмез» усьтӥськиз. Экскурсие лыктӥсьёс Чупчи котырын улӥсь калыкъёслэсь нуны веттан гуръёссэс, нылпи шуланлэсь куаразэ, адямиез ватон дыръя кыласа-бураса чирдонъёсты кылзыны быгато. Тегъёс: Лулчеберет Туризм Удмуртия Глазкар удмуртъёс этнография  